SON'VARACHIM SUNGTTAM:
Hoi... Gõyant bekaideacho minam dongor kosoll'llo... Shah Ayogachea (Shah Commission) riporttacho khoddegantt 'drill'-an Gõyantlo ho bekaideacho minam dongor ekadancho kosllaylo... Atam hea kosllaylolea bekaideachea minam dongranche motte-barik fatram kuddke sosunk zainam title ani te toren, bekaidean minacho dhondo kortoleanche tokler poddunk lagleat. Minachea mollar lagu zavpi (sorkari) unchlea odhikarianchench nhoi, punn bekaideachea minant hat nhoi zalear bott aslolea sadea nagrikachem legit kalliz Shah Ayogachea 'drill' riporttan kolkolaun uddoylam. Zanche hea dhondeache girest matiyent bekaidean chodd hat purovlole asle, te lok atam tech bekaideachea minachea dhullan ghusmott'ttat, fugar zatat! ! ! Dekun, hea mollavelo dor eklo guneanvkari, aplea papachi, aplea khotteponnachi, aplea patkachi topi, bekaideachem min vhorunk add-vatt sodtale toxe, atam hea prokoronnant-ui add vatt sodun ti topi mellot tache toklek ghalunk lagleat. Konn-konn hea vixoyak lagu zavpi panchayatintleo choriam faili lasun uddoytat. Konn-konn hea vixoyavelean rajki sudd gheunk lagla, bekaidean minacho dongor korantunk ani luttunk khoinchech toren aplea sorkaracho hat nam mhonn, to-to sorkar va sorkari odhikari sangot sutt'ttat. Hem sid'dh korunk ap-aplea Pokxachea Kendr Montriank Gõyant haddun, apunn guneanva mekllo mhonn dakounk tanchea tonddantlean uloytat. Konn-konn apnnak Shah Ayogan apli bhumika manddunk soeguch diunk nam mhonntat. Hem soglem polletoch, konnuch aple bezababdarechi vo chukichi zababdari gheunk toyar nant hem disun yeta.
 ... Ani hem soglem aikota-aikota ani vachta-vachta, Manohar Parrikar Gõycho Mukhel Montri zalo. Virodhi Pokxache kodelir bosun, minachea mollar zannim bekaideacheo hal-chali korun Gõyak luttlem tankam nitiche tagdde mukhar ube korunk zai oxem sangtalo, tem korpacho vell atam tachech mukhar ubo asa. Tannem Virodhi Pokxant bosun sot'te bhair uloylim utram tannem atam to sot'ter astanam chalik lavpachi poristhiti kallachi goroz mhonn tache mukhar man tatt korun ubi zalea. Nitik dolle nam mhonnit, minachea dhondeant bekaidean luttmar choloyloleam add upay gheunk, atam tache mukhar ek itihasik avahan aplem hordem bhair kaddun tache kodde dittayen polleta. "Chol, Gõyak rakhpachi, samballpachi, lutt'ttoleank dhorpachi, chortoleank sampddavpachi, guneanvkarank nitik ube korpachi Manohar Parrikarak khorench tank asa" oxem mhonnit fattle vinchnnukent Parrikarachea BJP sorkarak nivddun haddlole motdar, atam Manohar Parrikarak bhorvanxeache dolle laun bosla. Aiche he Gõyche oxe vichitr poristhitent aplea bhorvanxeacho to bhong korcho nam mhonn ho motdar azun-ui aplo usvas addaun bosla.
 Minanchea bekaideaxir dhondeak lagon Shah Ayogachea riporttan nirmann keloli atam merenchi poristhiti pollelear ani niyall'llear, guneanvkariancher konnuch kosloch upay gheunk sodinam koxem dista. Tea bodlek sot'ter aslolo Pokx adlea sorkarak guneanvanchim bottam dakoun apli zababdari tallunk sodta oxem-i dista. Nirmann kelole ani zalole poristhitent goroz mhonn jem pavl ubarunk zai tem pavl khoim tori zodd zaloleacheo koxeo khunna distat.
 Gõyant, sodrer ailolea pokxan puray panch vorsancho kall purnn korop vo taka orde vatteruch kosllaun uddovop, hacho arkitekt Gõycho miner asta oxem mhonntat. Tech khatir zait ghoddie, fattle jitle-i sorkar sodrer aile te hech bhiranten minachea bekaideachea vevhara kodde add-nodor kortale. He nodrentlean, atam ho BJP-cho sorkar kitem kortolo kai? Bekaidean minacho dhondo cholovpant je guneanvkar ani zababdar tharleat tankam, ani kherit bhaxen miner lokank to 'zagear' ghalunk yesesvi thartolo? Ani toso khorench yesesvi zavpache vatter astanach tacho sorkar tannim kosllaylo ani uddoylo zalear magir kitem? Sod'deache poristhitent sorkar poddlo zalear, novo sorkar ghoddouncho konnakuch urba asloli disonam! 